Bulgarias statsminister: - Flere terrorister bak selvmordsbomberen
Fem israelske turister og en bulgarsk sjåfør ble drept da en selvmordsbomber sprengte seg i lufta på en buss ved svartehavskysten i forrige uke. Bulgarias statsminister Boyko Borisov mener han ikke var alene. Terroristene kan ha ankommet landet en måned før angrepet og oppholdt seg på forskjellige steder så de ikke skulle bli sett sammen. Det melder NTB. - Dette var ekstremt erfarne folk som gjorde alt for å holde planene hemmelig, sier Borisov. Skulle angrepet vært forhindret, måtte sikkerhetstjenestene ved et tilfelle ha kommet over gjerningsmennene mens de lagde bomben, mener Borisov. Det skjedde sannsynligvis i Bulgaria. Etterforskningen tyder på at gjerningsmennene kan ha ankommet Bulgaria fra et av landene i Schengen-samarbeidet. Israel beskylder Iran og den libanesiske Hizbollah-militsen for å stå bak terroraksjonen, noe som avvises av myndighetene i Iran.
Bulgarias statsminister bekreftet tirsdag at mannen som utløste bomben, hadde medsammensvorne.